題關彥長孤山四照閣
作者：鄭獬
朝代：宋

paragraphs: 湖山天下之絕境，群山繞湖千百重。
碧笋四插明鏡外，此閣正落明鏡中。
綠波一穗掃沙尾，擁門盡是紅芙蓉。
清香斷處接蒼靄，綠蘿攀樹登高峰。
當軒不置窗與檻，湖光山翠還相通。
側耳似聞天上語，接手便欲翻長空。
忽疑躍入畫屏上，但覺毛髮生清風。
光景動蕩失天地，直與顥氣爭雌雄。
君何容易得此處，著意鑱鑿由天公。
西湖雖然多佳境，遊人到此景遂窮。
昔日郎官退居此，足踏藤履手携筇。
時陪金壺宴親舊，船飛兩楫如歸鴻。
溪魚鮮白玉膏脆，林果紅熟燕脂濃。
揮弄清泉倚蒼石，當時即是神仙翁。
又况諸子盡奮發，綠袍照爛時相從。
我來登覽但嘆息，有家不得居江東。
至今此景常入夢，尚有清氣留心胸。
屢蒙書尾追拙唱，强臨紙札誠難工。
湖山有靈必見笑，便與棄擲無留蹤。
直須收拾買鄰舍，兄乎異日能相容。